A4-0033/98

Päätöslauselma komission kertomuksesta neuvostolle ja Euroopan parlamentille SLIM-aloitteen toisen vaiheen tuloksista ja ensimmäisen vaiheen suositusten täytäntöönpanon seurannasta (KOM(97)0618 - C4-0660/97)

Euroopan parlamentti, joka

- ottaa huomioon komission kertomuksen (KOM(97)0618 - C4-0660/97),

- ottaa huomioon 10. huhtikuuta 1997 antamansa päätöslauselman ((EYVL C 132, 28.4.1997, s. 213.)) komission neuvostolle ja Euroopan parlamentille laatimasta tiedonannosta «Sisämarkkinoiden lainsäädännön yksinkertaistaminen (SLIM): Pilottihanke» (KOM(96)0204 - C4-0446/96) ja komission samaa aihetta koskevasta kertomuksesta (KOM(96)0559),

- ottaa huomioon komission työasiakirjan «Sisämarkkinoiden lainsäädännön yksinkertaistaminen (SLIM): Toisen vaiheen tulokset ja ensimmäisen vaiheen suositusten täytäntöönpanon seuranta» (SEC(97)0951 - C4-0341/97),

- ottaa huomioon 26. toukokuuta 1989 yhteisön oikeuden yksinkertaistamisesta, selventämisestä ja kodifioinnista ((EYVL C 158, 26.6.1989, s. 386.)) ja 4. heinäkuuta 1996 yhteisön lainsäädännöllisten ja hallinnollisten määräysten yksinkertaistamista koskevasta riippumattoman asiantuntijaryhmän kertomuksesta («sääntelyn heikentäminen») ((EYVL C 211, 22.7.1996, s. 23.)) antamansa päätöslauselmat,

- ottaa huomioon komission kertomukset yhtenäismarkkinoiden vaikutuksesta ja tehokkuudesta (30. lokakuuta 1996), yhtenäismarkkinoiden uudistamisesta 1996 (16. joulukuuta 1996) ja parempitasoisesta sääntelystä (27. marraskuuta 1996) (CSE(96)0007 - C4-0015/97),

- ottaa huomioon sisämarkkinoita käsittelevän neuvoston 26. marraskuuta 1996 ja 27. marraskuuta 1997 tekemät päätelmät sekä Eurooppa-neuvoston 13. ja 14. joulukuuta 1996 ja 15. joulukuuta 1997 tekemät päätelmät,

- ottaa huomioon komission tiedonannon yhtenäismarkkinoiden toimintasuunnitelmasta (CSE(97)0001 - C4-0286/97) ja 20. marraskuuta 1997 tästä tiedonannosta antamansa päätöslauselman ((Kyseisen istunnon pöytäkirja, osa II, kohta 11.)),

- ottaa huomioon luonnokseen Amsterdamin sopimuksesta liitetyn julistuksen yhteisön lainsäädännön valmistelun laadusta,

- ottaa huomioon oikeusasioita ja kansalaisten oikeuksia käsittelevän valiokunnan mietinnön ja maataloutta ja maaseudun kehittämistä käsittelevän valiokunnan, talous- ja raha-asioita sekä teollisuuspolitiikkaa käsittelevän valiokunnan sekä taloudellisten ulkosuhteiden valiokunnan lausunnot (A4-0033/98),

A. ottaa huomioon, että parlamentin ja neuvoston hyväksymässä yhtenäismarkkinoiden toimintasuunnitelmassa ehdotetaan, että komissio omaksuisi yksinkertaistamiseen laajemman lähestymistavan, joka kattaisi yhteisön lainsäädännön lisäksi myös yhteismarkkinoihin liittyvät kansalliset toimenpiteet,

B. katsoo, että lainsäädännön yksinkertaistamisen käsite on ymmärrettävä myös siten, että yhteisön oikeus on tuotava paremmin Euroopan kansalaisten saataville antaen etusija säädösten selkeydelle ja luettavuudelle, jotka ovat tärkeitä tekijöitä pyrittäessä lisäämään niiden hyväksyttävyyttä kansalaisten silmissä,

C. ottaa huomioon, että komission mielestä SLIM-aloitteeseen ei ole syytä suhtautua yksittäisenä yksinkertaistamistoimenpiteenä, vaan laajemman «jatkuvan yksinkertaistamisohjelman» osana ja yhtenäismarkkinalainsäädännön parannuksena,

D. ottaa huomioon, että SLIM-aloitteen ensimmäisessä vaiheessa kesäkuusta lokakuuhun 1996 tarkasteltiin neljää alaa: Intrastatia, tutkintojen tunnustamista, rakennusalan tuotteita ja koristekasveja; ottaa huomioon, että toisessa vaiheessa kesäkuusta lokakuuhun 1997 tarkasteltiin neljää uutta alaa: alv-velvoitteita, ulkomaankaupan yhdistettyä nimikkeistöä, lannoitteita ja pankkialan lainsäädäntöä; katsoo, että toimintasuunnitelma mahdollistaa kaksi uutta SLIM-aloitteen vaihetta tammikuussa ja toukokuussa 1998,

E. katsoo, että komissio on poliittisesti sitoutunut kuulemaan parlamentin mielipiteitä kahdesta ensimmäisestä SLIM-menettelyn vaiheesta ennen kolmannen ja neljännen aloittamista,

F. katsoo, että nyt on sopiva hetki pohtia SLIM-menettelyn soveltamisalaa ja käytännön vaikutuksia suhteessa tavoitteena olevaan tehokkaaseen lainsäädäntöön sekä Euroopan parlamentin roolia tässä yhteydessä,

G. katsoo, että yhteisön lainsäädännöstä liike-elämälle aiheutuvan taakan laajuus ja muoto riippuvat suurelta osin siitä, miten yhteisön säännökset saatetaan osaksi jäsenvaltioiden lainsäädäntöä; tällä on vaikutusta erityisesti työllisyyteen ja kilpailukykyyn hyvin pienissä, pienissä ja keskisuurissa yrityksissä,

H. katsoo SLIM-aloitteen paljastaneen, että tarpeeton lainsäädäntö, jossa edellytetään yhtenäismarkkinoiden loppuun saattamista tai heikennetään liike-elämän kilpailukykyä, on suurempi taakka kansallisella tasolla kuin yhteisön tasolla,

I. katsoo, että jäsenvaltioiden poliittinen sitoutuminen jäljellä olevien, rajat ylittävää kauppaa koskevien sääntelyyn liittyvien esteiden poistamiseen on elintärkeää;

1. Kehottaa komissiota painokkaasti laajentamaan SLIM-menetelmän soveltamisalaa kaikkiin yhteisön lainsäädännön aloihin; katsoo, että tällaisen menetelmän puuttumisen huomaa erityisen selvästi uudessa maataloutta koskevassa lainsäädännössä;

2. Katsoo, että yhteisön lainsäädännön laadun parantaminen selkeämmän kielen, johdonmukaisemman tavan ehdottaa lainsäädäntöä ja uuden teknisen tarkistusten numerointitavan avulla on ehdottoman tärkeää, jos lainsäädäntöä halutaan ymmärtää ja panna täytäntöön asianmukaisesti; pyytää komissiota ja neuvostoa vahvistamaan yhdessä parlamentin kanssa yhteiset suuntaviivat lainsäädäntötyölle pitäen tämä mielessä; katsoo, että lainsäädännön laadun parantamiseksi perustettavan työryhmän on siksi oltava kaikkien toimielinten yhteinen;

3. Pitää komission ehdottamia jatkotoimia SLIM-aloitteen ensimmäisen vaiheen suosituksiin myönteisinä, mutta pelkää, että SLIM-aloitteen tämän vaiheen tulokset ovat riittämättömiä verrattuna niihin valtaviin ja kiireellisiin tarpeisiin, joita sisämarkkinoiden lainsäädännön yksinkertaistamiseksi on asetettu, ja pyytää siksi komissiota antamaan sille vastakin tietoja ilmoittamiensa jatkotoimien toteuttamisesta;

4. Toivoo, että ensimmäiseen vaiheeseen valituilla aloilla tapahtuu konkreettista edistystä vuoden 1998 ensimmäisellä puoliskolla ja että komissio antaa tarvittaessa uusia lainsäädäntöesityksiä yksinkertaistamaan tai kodifioimaan nykyistä lainsäädäntöä;

5. On sitä mieltä, että komission olisi pian hyväksyttävä useimmat SLIM-työryhmien tekemät toista vaihetta koskevat suositukset; toteaa erityisesti, että nykyinen alv-järjestelmä määrää liikaa kuluja ja rajoituksia yrityksille ja saattaa näin toimia uutena petosten lähteenä, ja kehottaa komissiota pienentämään pk-yrityksille määrättyä hallinnollista painolastia;

6. Panee tyytyväisenä merkille eri SLIM-työryhmien antamat suositukset, erityisesti tutkintojen tunnustamisen alalla, mikä on edellytys työvoiman lisääntyvälle liikkumiselle euron käyttöönoton jälkeen, sekä lannoitteita koskeviin suosituksiin, joiden osalta työryhmä osoitti, että 16 eri direktiiviä on mahdollista yhdistää yhdeksi ainoaksi direktiiviksi;

7. Pyytää komissiota välittämään parlamentille Intrastatin yksinkertaistamista koskevat keskipitkän ja pitkän aikavälin toimenpiteistä saadut tutkimustulokset; toteaa, että nämä tutkimukset ovat tärkeitä, koska ne ovat osa tilastojen keruun kehystä euron käyttöönoton jälkeen;

8. Pitää myönteisenä pankkipalvelujen alan valintaa yhdeksi SLIM-työryhmien toiminta-alaksi toisessa vaiheessa, erityisesti rajojen yli toimivien haarakonttorien maksuvalmiutta koskevan vastaanottajamaan vastuun tutkimista; tutkittaessa sovellettavaa yhteisön oikeutta (yhteisön säännöstö) lainsäädännön yksinkertaistamiseksi on joka tapauksessa varmistettava, että säänneltävän alan johdonmukaisuus säilyy eikä synny oikeudellista epävarmuutta ja epätasa-arvoisuutta;

9. Korostaa, että Intrastatia koskevat suositukset eivät saa johtaa tilanteeseen, jossa yritysten on toimittava kahden erilaisen nimikkeistön kanssa, joista toinen on tarkoitettu sisämarkkinoilla käytävään kauppaan ja toinen EU:n ulkopuoliseen kauppaan; katsoo, että tämä loisi SLIM-aloitteen tarkoitusperien vastaisesti lisää byrokratiaa yrityksille;

10. Korostaa, että on vihdoin luotava todelliset eurooppayhtiötä koskevat säännöt erityisesti eri jäsenvaltioiden pienten ja keskisuurten yritysten yhteistyön helpottamiseksi;

11. Huomauttaa lisäksi, että eurooppayhtiön perussääntöön liittyvät erottamattomasti konkurssia, velkojen perintää ja tuomioistuimen tuomioiden painoarvoa ja täytäntöönpanoa koskevat eurooppalaiset säännöt; ellei tällaisia sääntöjä hyväksytä, rahaliitto ei pysty toimimaan kunnolla;

12. Toteaa, että seuraavia vaiheita varten komission olisi myönnettävä pitempi työaika SLIM-työryhmille (vähintään kuusi kuukautta), lisättävä niiden työn avoimuutta ja siihen liittyen tiedotettava työn edistymisestä asianomaisille komiteoille, joissa jäsenvaltiot ovat edustettuina, sekä myös Euroopan parlamentin asiasta vastaaville valiokunnille;

13. Ehdottaa komissiolle, että se valitsisi seuraavat alat mukaan kolmanteen vaiheeseen: vapaa liikkuvuus ja siirtotyöläisten sosiaaliturva, työterveys ja -turvallisuus, julkiset hankinnat sekä vaarallisten aineiden markkinointia koskeva direktiivi;

14. Pyytää koneita, jätehuoltoa, telelaitteita ja sähkömagneettista yhteensopivuutta koskevien direktiivien sekä saastumisen valvonnan toteuttamisen sisällyttämistä SLIMin neljänteen vaiheeseen;

15. Ilmaisee vastalauseensa siitä, ettei komissio tiedottanut parlamentille työn edistymisestä ensimmäisen ja toisen vaiheen aikana; kehottaa komissiota hakeutumaan täysimittaiseen yhteistyöhön parlamentin kanssa kolmannen ja neljännen vaiheen aikana, sillä valitut alat edustavat väistämättä sellaista lainsäädäntöä, jonka säätämisessä parlamentin on oltava mukana;

16. Toistaa näkemyksensä, että tarvittaessa komissio voi esittää muutoksia nykyisiin yhteisön säädöksiin ainoastaan silloin, jos se on ensin kuullut asiassa parlamenttia;

17. Panee huolestuneena merkille, että komissio ei tässä vaiheessa enää maininnut vakavana ongelmana kansallisia lainsäädäntöjä, jotka heikentävät yhtenäismarkkinoiden loppuun saattamisen mahdollisuuksia;

18. Toteaa, ettei tärkeää ole yksin lainsäädäntö sellaisenaan vaan myös tapa, jolla sitä sovelletaan kansallisissa hallinnoissa, erityisesti mitä tulee rajat ylittävien palvelujen käsittelyyn;

19. Pyytää jäsenvaltioiden hallituksia olemaan «hiomatta» yhteisön lainsäädäntöä, kun se saatetaan osaksi kansallista lainsäädäntöä, ja seuraamaan yksinkertaistamisen periaatetta silloin kun yhteisön lainsäädäntöä otetaan käyttöön; korostaa, että epäonnistuminen näiden menettelytapojen noudattamisessa mitätöisi SLIMin toimintatavat täysin ja vaikeuttaisi myös yhtenäismarkkinoiden toteutumista pitkällä aikavälillä;

20. Kehottaa komissiota reagoimaan voimakkaasti 15 jäsenvaltiossa sijaitsevien toimistojensa kautta, kun hallitukset käyttävät EU:ta syntipukkina epäsuosituille kansallisille säännöille;

21. Kannattaa myös yksinkertaistamisohjelmaa, joka kattaa yksittäisten jäsenvaltioiden täytäntöönpanosäännökset; katsoo kuitenkin, että tällaisen hankkeen toteuttamiseksi komissio tarvitsee neuvostolta ja Eurooppa-neuvostolta asianmukaiset valtuudet;

22. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamenteille.